Marstrand (slægt)

Slægten Marstrand føres tilbage til hytte- og proviantskriver ved Inset Kobberværk Niels Marstrand (død 1741), hvis søn, bergskriver og inkassator sammesteds Even Nicolai Marstrand (1723-1785) var fader til bager og mekaniker Nicolai Jacob Marstrand (1770-1829). Af hans børn skal nævnes tømmerhandler og brandmajor på St. Thomas, konsul Otto Jacob Marstrand (1809-1891), hvis efterslægt levede på De vestindiske Øer (siden flyttet til Danmark) og i Mellemamerika, værktøjsfabrikant Theodor Christian Marstrand (1817-1863) samt maleren Wilhelm Nicolai Marstrand (1810-1873), kaptajnløjtnant i Søetaten Osvald Julius Marstrand (1812-1849) og bageren og bryggeren Troels Caspar Daniel Marstrand (1815-1889).

Otto Jacob Marstrand (1809-1891) var far til Annie Lætitia Marstrand (1850-1933), gift med konsul Jens Svendsen (1843-1927) og mor til bryggeridirektør Jens Aage Marstrand(-Svendsen) (1880-1964). Annie Lætitia var desuden mor til Annie Dorothea Svendsen (1887-1954) gift med Guldsmed Aage Valdemar Dragsted (1886-1942).

Troels Caspar Daniel Marstrand (1815-1889) var fader til brygger, dansk vicekonsul i Vancouver Otto Marstrand (1848-1911) — hvis datter Ellen Marstrand (1883-1967) ægtede oberstløjtnant Troels Frederik Plum Troels-Smith (1871-1948) — til Julie Vilhelmine Marstrand (1850-1881), gift med højskolemanden Ernst Johannes Salomon Trier (1837-1893), til Christine Marie Marstrand (1851-1927), der ægtede fysikeren Poul la Cour (1846-1908) og til Katrine Mathilde (Ketty) Marstrand (1858-1940), gift med maleren, professor Peter Mørch Christian Zacho (1843-1913).

Ovennævnte maler Wilhelm Nicolai Marstrand (1810-1873) var fader til Julie Marstrand (1855-1937), gift med højskolemanden Morten Oxenbøll Pontoppidan (1851-1931), til Christy Anna Georgia Marstrand (1862-1936), gift med numismatikeren, direktør i A/S Atlas Hans Henrik Schou (1858-1932), og til direktør for A/S Titan Poul Frederik Marstrand (1851-1902), hvis sønner var ingeniør Vilhelm Nikolaj Marstrand (1884-1955) og arkitekterne Knud Marstrand (1886-ca. 1918) og Paul Marstrand (1895-1965).

Ovennævnte værktøjsfabrikant Theodor Christian Marstrand (1817-1863) var fader til Inger Marie Marstrand (1850-1938), gift med valgmenighedspræsten Georg Valdemar Brücker (1852-1929) og mor til Harriet Daugaard (1887-1980), arkitekten Sophus Vilhelm Marstrand (1860-1946), fabrikanten Troels Marstrand (1854-1929) og bagermester, borgmester Jacob Nicolaj Marstrand (1848-1935), der var fader til socialøkonom, pastor Even Nikolaj Marstrand (1879-1949) og billedhuggeren Julie Marstrand (1882-1943), gift med læge Niels Reinhold Blegvad og mor til arkitekten Jacob Michael Marstrand Blegvad (født 1921).

Litteratur 
 Troels Marstrand, Slægten Marstrand.
 Jacob og Vilhelm Marstrand, Slægten Marstrand. Til Minde om Onkel Troels, 1915.
 Vilhelm Marstrand, Poul Frederik Marstrand: Til børnebørn og børnebørns børn på hundredårsdagen 13. maj 1951, 1951.
 Fortegnelse over Malerier m.v. tilhørende Fabrikant Poul Marstrand og Partikulier Troels Marstrands Arvinger, 1889.
 Theodor Hauch-Fausbøll, Slægthaandbogen, 1900, s. 594-603.
 Personalhistorisk Tidsskrift, 6. række, VI, 195, s. 88-91.
 Otto Marstrand, Marstrand-slægtens historie. København, 2004.

Kilder 
 Albert Fabritius, "Marstrand", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.

 
Marstrand